
Σύσταση

ΣΥΣΤΑΣΗΣ ΤΟΥ ΣΥΜΒΟΥΛΙΟΥ

σχετικά με το εθνικό πρόγραμμα μεταρρυθμίσεων της Πολωνίας για το 2012 και τη διατύπωση γνώμης του Συμβουλίου σχετικά με το πρόγραμμα σύγκλισης της Πολωνίας για την περίοδο 2012-2015 
 


ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως τα άρθρα 121 παράγραφος 2 και 148 παράγραφος 4,

Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
, και ιδίως το άρθρο 5 παράγραφος 2, 
Έχοντας υπόψη τη σύσταση της Ευρωπαϊκής Επιτροπής
,
Έχοντας υπόψη τα ψηφίσματα του Ευρωπαϊκού Κοινοβουλίου
,
Έχοντας υπόψη τα συμπεράσματα του Ευρωπαϊκού Συμβουλίου,

Έχοντας υπόψη τη γνώμη της Επιτροπής Απασχόλησης,
Μετά από διαβούλευση με την Οικονομική και Δημοσιονομική Επιτροπή,
Εκτιμώντας τα ακόλουθα:
(1)
Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Ευρωπαϊκής Επιτροπής για τη δρομολόγηση της στρατηγικής «Ευρώπη 2020», μιας νέας στρατηγικής για την ανάπτυξη και την απασχόληση, η οποία, βασιζόμενη στον μεγαλύτερο συντονισμό των οικονομικών πολιτικών, θα εστιαστεί σε νευραλγικούς τομείς στους οποίους απαιτείται δράση ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.

(2)
Στις 13 Ιουλίου 2010, το Συμβούλιο εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και, στις 21 Οκτωβρίου 2010, εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών
, οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λαμβάνουν υπόψη τις ολοκληρωμένες κατευθυντήριες γραμμές στις οικονομικές τους πολιτικές και στις πολιτικές για την απασχόληση.

(3)

Στις 12 Ιουλίου 2011, το Συμβούλιο εξέδωσε σύσταση σχετικά με το εθνικό πρόγραμμα μεταρρυθμίσεων της Πολωνίας για το 2011 και διατύπωσε τη γνώμη του σχετικά με το επικαιροποιημένο πρόγραμμα σύγκλισης της Πολωνίας 2011-2014.

(4)

Στις 23 Νοεμβρίου 2011, η Επιτροπή ενέκρινε τη δεύτερη Ετήσια Επισκόπηση της Ανάπτυξης, σηματοδοτώντας την έναρξη του δεύτερου Ευρωπαϊκού Εξαμήνου εκ των προτέρων και ολοκληρωμένου συντονισμού πολιτικής, το οποίο εντάσσεται στη στρατηγική «Ευρώπη 2020». Στις 14 Φεβρουαρίου 2012, η Επιτροπή, βάσει του κανονισμού (ΕΕ) 1176/2011, εξέδωσε την Έκθεση του Μηχανισμού Επαγρύπνησης
, στην οποία δεν ανέφερε την Πολωνία ως ένα από τα κράτη μέλη τα οποία θα έπρεπε να υποβληθούν σε εμπεριστατωμένη επισκόπηση.]

(5)
Στις 2 Μαρτίου 2012, το Ευρωπαϊκό Συμβούλιο ενέκρινε τις προτεραιότητες για την εξασφάλιση δημοσιονομικής σταθερότητας, δημοσιονομικής εξυγίανσης και δράσης για την ενίσχυση της ανάπτυξης. Υπογράμμισε την ανάγκη να επιδιωχθεί διαφοροποιημένη και ευνοϊκή για την ανάπτυξη δημοσιονομική εξυγίανση, να αποκατασταθεί η υπό κανονικούς όρους χορήγηση δανείων προς την οικονομία, να υποστηριχθεί η ανάπτυξη και η ανταγωνιστικότητα, να καταπολεμηθεί η ανεργία και οι κοινωνικές επιπτώσεις της κρίσης και να εκσυγχρονιστεί η δημόσια διοίκηση. 
(6)
Στις 2 Μαρτίου 2012, το Ευρωπαϊκό Συμβούλιο κάλεσε επίσης τα κράτη μέλη που συμμετέχουν στο Σύμφωνο για το Ευρώ + να υποβάλουν εγκαίρως τις δεσμεύσεις τους, προκειμένου να συμπεριληφθούν στα αντίστοιχά τους προγράμματα σταθερότητας ή σύγκλισης και στα εθνικά τους προγράμματα μεταρρυθμίσεων.
(7)
Στις 25 Απριλίου 2012, η Πολωνία υπέβαλε το εθνικό της πρόγραμμα σύγκλισης που καλύπτει την περίοδο 2012-2015 και, στις 27 Απριλίου 2012, το εθνικό της πρόγραμμα μεταρρυθμίσεων για το 2012. Για να ληφθεί υπόψη η μεταξύ τους αλληλεξάρτηση, τα δύο προγράμματα αξιολογήθηκαν συγχρόνως.

(8)

Με βάση την αξιολόγηση του προγράμματος σύγκλισης του 2012 σύμφωνα με τον κανονισμό (ΕΚ) αριθ. 1466/97, το Συμβούλιο είναι της άποψης ότι το μακροοικονομικό σενάριο επί του οποίου βασίζονται οι δημοσιονομικές προβλέψεις στο πρόγραμμα είναι αξιόπιστο και συμβαδίζει με τις εαρινές προβλέψεις της Επιτροπής το 2012. Σύμφωνα με το πρόγραμμα, στόχος της δημοσιονομικής στρατηγικής είναι να διορθωθεί το υπερβολικό έλλειμμα έως το 2012 και να επιτευχθεί ο μεσοπρόθεσμος δημοσιονομικός στόχος (ΜΔΣ) έως το 2014. Το πρόγραμμα επιβεβαιώνει τον ΜΔΣ με έλλειμμα 1% του ΑΕΠ, ο οποίος ανταποκρίνεται επαρκώς στις απαιτήσεις του Συμφώνου Σταθερότητας και Ανάπτυξης. Η προγραμματιζόμενη διόρθωση του υπερβολικού ελλείμματος είναι σύμφωνη με την προθεσμία που έθεσε το Συμβούλιο και η σχεδιαζόμενη δημοσιονομική προσπάθεια είναι σύμφωνη με τη σύσταση στο πλαίσιο της Διαδικασίας Υπερβολικού Ελλείμματος. Με βάση το (εκ νέου υπολογισθέν) διαρθρωτικό δημοσιονομικό αποτέλεσμα
, η προγραμματισμένη ετήσια πρόοδος προς την κατεύθυνση του ΜΔΣ είναι υψηλότερη του 0,5% του ΑΕΠ (σε διαρθρωτικούς όρους). Ο ρυθμός αύξησης των δημοσίων δαπανών, λαμβανομένων υπόψη των μέτρων διακριτικής ευχέρειας στο σκέλος των εσόδων, είναι σύμφωνος με την τιμή αναφοράς για τις δαπάνες που προβλέπει το Σύμφωνο Σταθερότητας και Ανάπτυξης για ολόκληρη την περίοδο του προγράμματος, αλλά υπερβαίνει την τιμή αναφοράς για τις δαπάνες κατά ένα μικρό ποσοστό το 2013, σύμφωνα με τις εαρινές προβλέψεις της Επιτροπής του 2012. Επαρκής πρόοδος προς την κατεύθυνση του ΜΔΣ ενδέχεται να απαιτήσει επιπρόσθετες προσπάθειες αφού βασίζεται κυρίως σε σημαντικές περικοπές των δαπανών δημοσίων επενδύσεων και δεν υποστηρίζεται επαρκώς από λεπτομερή μέτρα για τα τελευταία έτη της περιόδου του προγράμματος. Το χρέος της γενικής κυβέρνησης προβλέπεται ότι θα παραμείνει κάτω από το 60% του ΑΕΠ στην Πολωνία κατά την περίοδο που καλύπτει το πρόγραμμα. Οι εθνικές αρχές προβλέπουν τη σταδιακή μείωσή του από 56,3% του ΑΕΠ το 2011 σε 49,7% του ΑΕΠ για το 2015, ενώ η Επιτροπή, λαμβάνοντας υπόψη τους πιθανούς κινδύνους για τα σχέδια εξυγίανσης, αναμένει βραδύτερη βελτίωση. 

(9)
Η πολωνική κυβέρνηση δεν έχει ακόμη λάβει μέτρα για να θέσει σε εφαρμογή ένα μόνιμο κανόνα για τις δαπάνες εντός του 2013. Η εργασία για ένα μόνιμο κανόνα βρίσκεται ακόμη στο στάδιο προετοιμασίας και μέχρι σήμερα δεν έχουν δημοσιοποιηθεί στοιχεία. Επίσης, δεν έχει σημειωθεί πρόοδος σχετικά με την προσαρμογή της ταξινόμησης των εθνικών λογαριασμών στο Ευρωπαϊκό Σύστημα Λογαριασμών (πρότυπα ESA95) και τη βελτίωση του συντονισμού μεταξύ των διαφόρων επιπέδων διακυβέρνησης όσον αφορά τη διαδικασία του προϋπολογισμού.

(10)
Η ανεργία των νέων είναι πάνω από τον μέσο όρο της ΕΕ και είναι σε μεγάλο βαθμό αποτέλεσμα της αναντιστοιχίας των δεξιοτήτων και της περιορισμένης πρόσβασης σε θέσεις μαθητείας και της εκμάθησης που βασίζεται στην εργασία. Σχεδιάζονται μέτρα που θα διευκολύνουν την είσοδο των νέων στην αγορά εργασίας. Η μερική κατάχρηση της αυτοαπασχόλησης και των συμβάσεων αστικού δικαίου οι οποίες δεν διέπονται από το εργατικό δίκαιο φαίνεται να αποτελούν την αιτία του κατακερματισμού της αγοράς εργασίας και της φτώχειας των εργαζομένων, οι οποίες είναι μεταξύ των υψηλότερων στην ΕΕ. Επιπλέον, το πεδίο εφαρμογής και η επάρκεια των παροχών στήριξης των χαμηλόμισθων θα πρέπει να επανεξεταστούν.

(11)
Η Πολωνία άρχισε να εφαρμόζει μια φιλόδοξη μεταρρύθμιση της τριτοβάθμιας εκπαίδευσης στο δεύτερο εξάμηνο του 2011. Αποσκοπεί στην ενίσχυση των δεσμών μεταξύ των πανεπιστημίων και των επιχειρήσεων, και την αντιμετώπιση της αναντιστοιχίας των δεξιοτήτων και των θέσεων εργασίας. Η μεταρρύθμιση αποσκοπεί να καταστήσει τα μαθήματα πιο ευέλικτα και καλύτερα προσαρμοσμένα στις μεταβαλλόμενες ανάγκες της αγοράς εργασίας. Προωθεί επίσης την αυτοαπασχόληση. Παρόλα αυτά, υπάρχει ακόμη ανάγκη βελτίωσης της συνάφειας και της ποιότητας της διδασκαλίας, με ιδιαίτερη έμφαση στους ιδιωτικούς φορείς του τριτογενούς τομέα.

(12)
Η συμμετοχή των γυναικών στην αγορά εργασίας πρέπει να αυξηθεί με τη βελτίωση του συστήματος παιδικής μέριμνας. Σήμερα η Πολωνία έχει το χαμηλότερο ποσοστό εγγραφών στην προσχολική εκπαίδευση στην Ευρώπη. Αυτό οφείλεται στην έλλειψη θέσεων, έλλειψη κατάλληλης υποδομής και εξειδικευμένου προσωπικού. Η δήλωση της κυβέρνησης ότι θα χορηγήσει πρόσθετα κονδύλια για τα ιδρύματα παιδικής μέριμνας προσχολικής εκπαίδευσης (3 έως 5 ετών) δεν αναφέρεται στον νόμο περί προϋπολογισμού του 2012, ο οποίος μείωσε τις ενισχύσεις στην εκπαίδευση. Αυτό είχε ως αποτέλεσμα το κλείσιμο σχολείων και παιδικών σταθμών σε ορισμένους δήμους.

(13)
Για να αντιμετωπισθεί η χαμηλή συμμετοχή των εργαζομένων μεγαλύτερης ηλικίας στην αγορά εργασίας, η Πολωνία θέσπισε γενική μεταρρύθμιση του συνταξιοδοτικού συστήματος. Το νόμιμο όριο ηλικίας συνταξιοδότησης θα αυξηθεί σταδιακά από το 2013 και μετά για να φθάσει στα 67 έτη για τους άνδρες το 2020 και τις γυναίκες το 2040. Η Πολωνία συνέχισε τις προσπάθειές της να περιορίσει τους ευνοϊκούς όρους συνταξιοδότησης για τους ένστολους. Το 2011, η Πολωνία εισήγαγε ορισμένες αλλαγές στο ταμείο κοινωνικής ασφάλισης των γεωργών (KRUS). Ωστόσο, η μεταρρύθμιση είναι προσωρινή και ανεπαρκής όσον αφορά την αγορά εργασίας. Οι εργάτες ορυχείων εξακολουθούν να απολαύουν ειδικού συνταξιοδοτικού καθεστώτος.

(14)
Οι πρόσφατες μεταρρυθμίσεις για τη βελτίωση του ερευνητικού περιβάλλοντος έχουν ως σκοπό να επικεντρώσουν την εξατομικευμένη χρηματοδότηση στα ιδρύματα που εμφανίζουν τις καλύτερες επιδόσεις. Το εθνικό ερευνητικό πρόγραμμα, που εκδόθηκε τον Αύγουστο του 2011, αποτελεί σημαντικό βήμα προς αυτή την κατεύθυνση. Ωστόσο, εξακολουθεί να είναι ασαφές ως προς τον τρόπο που οι προτεραιότητες του προγράμματος συνδέονται μεταξύ τους και προβλέπονται για την καινοτομία και τη βιομηχανική πολιτική. 

(15)
Οι αδικαιολόγητοι περιορισμοί στην παροχή επαγγελματικών υπηρεσιών αποτελούν μείζον εμπόδιο για περαιτέρω ανάπτυξη, ιδίως για τις δομικές κατασκευές, τις μεταφορές και την υγεία. Η κυβέρνηση ανακοίνωσε σχέδιο για να μειώσει κατά 50% τη κανονιστική νομοθεσία στον τομέα παροχής επαγγελματικών υπηρεσιών, τόσο όσον αφορά τις εκπαιδευτικές απαιτήσεις όσο και την έκδοση αδειών. Παρά τις πρόσφατες προσπάθειες, ο διοικητικός φόρτος για τις επιχειρήσεις παραμένει υψηλός, και η δημόσια διοίκηση εξακολουθεί να μην είναι αποτελεσματική. Οι κύριοι τομείς ανησυχίας περιλαμβάνουν το υψηλό κόστος συμμόρφωσης, την πολύπλοκη και ασταθή φορολογική νομοθεσία, την αδυναμία εκτέλεσης των συμβάσεων, τις χρονοβόρες και επαχθείς διαδικασίες έγκρισης και αδειοδότησης, και την καταγραφή της ακίνητης περιουσίας και τη νομοθεσία που διέπει τον χωρισμό σε ζώνες. Οι δικαστικές διαδικασίες και άλλες νομικές πράξεις είναι μακρόχρονες και ο αριθμός υποθέσεων που εκκρεμούν είναι σχετικά υψηλός.

(16)
Η ανάπτυξη και ο ανταγωνισμός στον τομέα της ενέργειας υστερεί λόγω της καθυστέρησης στην εφαρμογή της νομοθεσίας της ΕΕ, ιδίως όσον αφορά τη δεύτερη και την τρίτη δέσμη μέτρων για την ενέργεια, την οδηγία για τις ανανεώσιμες πηγές ενέργειας της ΕΕ, καθώς και τις εκκρεμείς διαδικασίες επί παραβάσει. Ενώ το δίκτυο αυτοκινητοδρόμων και οδών ταχείας κυκλοφορίας επεκτείνεται ευρέως με τη στήριξη των κονδυλίων της ΕΕ, η ανάγκη για επενδύσεις στο σιδηροδρομικό δίκτυο είναι ακόμη πιο πιεστική, δεδομένης της πολύ κακής κατάστασης των υποδομών. Η Πολωνία δεν χρησιμοποιεί πλήρως τους πόρους του Ταμείου Συνοχής που είναι διαθέσιμοι για τον σκοπό αυτόν. Εξακολουθούν να υπάρχουν εμπόδια στην αποτελεσματική λειτουργία της αγοράς των σιδηροδρομικών μεταφορών. 

(17)
Η Πολωνία ανέλαβε διάφορες δεσμεύσεις στο πλαίσιο του Συμφώνου για το Ευρώ +. Οι εν λόγω δεσμεύσεις, και η εφαρμογή των δεσμεύσεων που υποβλήθηκαν το 2011, αφορούν την ενίσχυση της ανταγωνιστικότητας και της απασχόλησης, της δυνατότητας των δημοσίων οικονομικών να καταστούν περισσότερο διατηρήσιμα, καθώς και την ενίσχυση της χρηματοπιστωτικής σταθερότητας. Η Επιτροπή αξιολόγησε την υλοποίηση των δεσμεύσεων που αναλήφθηκαν στο πλαίσιο του Συμφώνου για το Ευρώ +. Τα αποτελέσματα αυτής της αξιολόγησης ελήφθησαν υπόψη στις συστάσεις. 

(18)
Στο πλαίσιο του Ευρωπαϊκού Εξαμήνου, η Επιτροπή προέβη σε μια συνολική ανάλυση της οικονομικής πολιτικής της Πολωνίας. Αξιολόγησε το πρόγραμμα σύγκλισης και το εθνικό πρόγραμμα μεταρρυθμίσεων. Έλαβε υπόψη όχι μόνο τη συνάφειά τους για την άσκηση διατηρήσιμης δημοσιονομικής και κοινωνικοοικονομικής πολιτικής , αλλά και τη συμμόρφωσή τους προς τους κανόνες και τις κατευθυντήριες γραμμές της ΕΕ, δεδομένης της ανάγκης να ενισχυθεί η συνολική οικονομική διακυβέρνηση της Ευρωπαϊκής Ένωσης με την παροχή συνεισφορών στο επίπεδο της ΕΕ για τη διαμόρφωση μελλοντικών εθνικών αποφάσεων. Οι συστάσεις που απηύθυνε στο πλαίσιο του Ευρωπαϊκού Εξαμήνου αντικατοπτρίζονται στις συστάσεις (1) έως (6) κατωτέρω.

(19)
Υπό το πρίσμα αυτής της αξιολόγησης, το Συμβούλιο εξέτασε το πρόγραμμα σταθερότητας για το 2012 και η γνώμη του
 αντικατοπτρίζεται ιδίως στη σύσταση (1) κατωτέρω,

ΣΥΝΙΣΤΑ να αναλάβει η Πολωνία δράση κατά την περίοδο 2012-2013 ώστε:

1.
Να διασφαλίσει την προγραμματισμένη πρόοδο προς την κατεύθυνση της διόρθωσης του υπερβολικού ελλείμματος. Προς τον σκοπό αυτό, να εφαρμόσει στο ακέραιο τον προϋπολογισμό για το έτος 2012 και να επιτύχει στις προσπάθειες διαρθρωτικής προσαρμογής που αναφέρονται στις συστάσεις του Συμβουλίου στο πλαίσιο της διαδικασίας υπερβολικού ελλείμματος. Στη συνέχεια, να προσδιορίσει τα μέτρα που είναι αναγκαία για να διασφαλιστεί η εφαρμογή της δημοσιονομικής στρατηγικής για το έτος 2013 και μετά, όπως προβλέπεται, να εξασφαλίσει την κατάλληλη προσπάθεια διαρθρωτικής προσαρμογής ώστε να σημειώσει επαρκή πρόοδο για την επίτευξη του μεσοπρόθεσμου στόχου, καθώς και για την υλοποίηση της τιμής αναφοράς των δαπανών. Να ελαχιστοποιήσει στο μέλλον τις περικοπές των δαπανών που προωθούν την ανάπτυξη και να βελτιώσει τη φορολογική συμμόρφωση. 

2.
Να επιταχύνει τη μεταρρύθμιση του φορολογικού πλαισίου με τη θέσπιση νομοθεσίας με σκοπό την καθιέρωση ενός μόνιμου κανόνα για τις δαπάνες εντός του 2013. Αυτός ο κανόνας θα πρέπει να είναι σύμφωνος με το Ευρωπαϊκό Σύστημα Λογαριασμών. Να λάβει μέτρα για να ενισχύσει μεσοπρόθεσμα τους μηχανισμούς συντονισμού μεταξύ των διαφόρων βαθμίδων διακυβέρνησης στις ετήσιες διαδικασίες κατάρτισης του προϋπολογισμού. 

3.
Να μειώσει την ανεργία των νέων, να αυξήσει τη διαθεσιμότητα των θέσεων μαθητείας και μάθησης στο πλαίσιο της εργασίας, να βελτιώσει την ποιότητα της επαγγελματικής κατάρτισης και να θεσπίσει την προτεινόμενη στρατηγική της διά βίου μάθησης. Να προσαρμόσει καλύτερα τα αποτελέσματα της εκπαίδευσης στις ανάγκες της αγοράς εργασίας και να βελτιώσει την ποιότητα της εκπαίδευσης. Να καταπολεμήσει τον κατακερματισμό της αγοράς εργασίας και της φτώχειας των εργαζομένων, να περιορίσει την υπερβολική χρήση των συμβάσεων αστικού δικαίου και να παρατείνει την περίοδο δοκιμασίας των μονίμων συμβάσεων εργασίας.

4.
Να ενισχύσει τις προσπάθειες για την αύξηση της συμμετοχής των γυναικών στην αγορά εργασίας και να αυξήσει τα ποσοστά εγγραφής των παιδιών τόσο στην βρεφονηπιακή μέριμνα όσο και στην προσχολική εκπαίδευση, εξασφαλίζοντας σταθερή χρηματοδότηση και επενδύσεις στις δημόσιες υποδομές, ειδικευμένο προσωπικό και οικονομικά προσιτή πρόσβαση. Να αντιμετωπίσει τις εδραιωμένες πρακτικές της πρόωρης συνταξιοδότησης με την αύξηση της ηλικίας εξόδου από την αγορά εργασίας. Να καταργήσει σταδιακά το ειδικό συνταξιοδοτικό καθεστώς των εργαζομένων στα ορυχεία με την προοπτική της πλήρους ένταξής τους στο γενικό καθεστώς. Να λάβει πιο φιλόδοξα, μόνιμα μέτρα για τη μεταρρύθμιση του ταμείου κοινωνικής ασφάλισης των γεωργών (KRUS), ώστε να αντικατοπτρίζεται καλύτερα το ατομικό εισόδημα.

5.
Να λάβει πρόσθετα μέτρα για να διασφαλίσει ένα επιχειρηματικό περιβάλλον φιλικό προς την καινοτομία, με την εξασφάλιση καλύτερων δεσμών μεταξύ της έρευνας, της καινοτομίας και της βιομηχανίας, και τον καθορισμό κοινών τομέων προτεραιότητας και μέσων που στηρίζουν το σύνολο του κύκλου καινοτομίας· να βελτιώσει την πρόσβαση στη χρηματοδότηση των δραστηριοτήτων έρευνας και καινοτομίας υπό μορφή εγγυήσεων και ενδιάμεσης χρηματοδότησης. 

6.
Να εντείνει τις προσπάθειές της για να βελτιώσει τα κίνητρα για επενδύσεις στην ικανότητα παραγωγής ενέργειας, καθώς και στην αποτελεσματικότητα, να επιταχύνει την ανάπτυξη των διασυνοριακών συνδέσεων του δικτύου ηλεκτρικής ενέργειας και την ενίσχυση του ανταγωνισμού στον τομέα του φυσικού αερίου, με τη σταδιακή κατάργηση των διοικητικά καθοριζόμενων τιμών και τη δημιουργία μιας πλατφόρμας εμπορίας φυσικού αερίου. Να ενισχύσει τον ρόλο και τους πόρους της ρυθμιστικής αρχής της αγοράς σιδηροδρομικών μεταφορών και να διασφαλίσει την ταχεία και αποτελεσματική εφαρμογή των επενδυτικών σχεδίων στην εν λόγω αγορά. Να μειώσει τους περιορισμούς στις επαγγελματικές υπηρεσίες και να απλουστεύσει την εκτέλεση των συμβάσεων και των προϋποθέσεων των αδειών κατασκευής.

Βρυξέλλες, 


Για το Συμβούλιο


Ο Πρόεδρος
�	ΕΕ L 209 της 02.08.1997, σ. 1.


�	COM(2012)325 τελικό.


�	P7_TA (2012) 0048 και P7_TA (2012) 0047.


�	Απόφαση 2012/238/EΕ του Συμβουλίου, της 26ης Απριλίου 2012.


�	COM(2012) 68 τελικό.


�	Κυκλικά προσαρμοσμένο δημοσιονομικό αποτέλεσμα μη λαμβανομένων υπόψη των έκτακτων και προσωρινών μέτρων, όπως υπολογίσθηκε εκ νέου από τις υπηρεσίες της Επιτροπής βάσει των πληροφοριών που παρέχονται στο πρόγραμμα, χρησιμοποιώντας την από κοινού συμφωνηθείσα μεθοδολογία.


�	Δυνάμει του άρθρου 9 παράγραφος 2 του κανονισμού (ΕΚ) αριθ. 1466/97 του Συμβουλίου.

